Набу

Набу́ () — старажытны месапатамскі бог пісьма і мудрасці.

 Паходжанне 
Імя Набу паходзіць ад семіцкага кораня n_b і можа быць перакладзена як «вяшчун». Цэнтрам яго шанавання з’яўлялася горад Барсіпа ў Вавілоніі. Але яшчэ ў эпоху Хамурапі ён не ўзгадваўся ў пісьмовых крыніцах. Мяркуецца, што вавілоняне запазычылі яго культ у Эбле, а афіцыйны характар ён набыў толькі ў эпоху касіцкай дынастыі.

 Функцыі 
Набу разглядаўся як сын і пісец бога Мардука, а таксама як бог-заступнік горада Барсіпа каля Вавілона. Лічылася, што ён апекаваў пісцоў, настаўнікаў, астролагаў, сімвалізаваў сабою мудрасць.

 Шанаванне 
Галоўным цэнтрам шанавання Набу ў Месапатаміі быў горад Барсіпа, дзе ён лічыўся богам-заступнікам. Штогод барсіпцы арганізоўвалі свята ў гонар шлюбу Набу з Ташмету. Акрамя таго, культ Набу быў шчыльна звязаны з культам Мардука ў суседнім Вавілоне. Заканчэнне навагодняга свята акіту суправаджалася сакральнай працэсіяй на чале са статуяй Набу з Барсіпы ў Вавілон. Барсіпскі храм Эзіда, прысвечаны гэтаму богу, дзейнічаў да сярэдзіны 1 тысячагоддзя да н. э.

У 1 тысячагоддзі да н. э. другім важным цэнтрам шанавання Набу стаў асірыйскі горад Німруд, дзе ў яго гонар быў узведзены асобны храм. Сведчанні шанавання Набу таксама былі знойдзены на востраве Элефанціна на Ніле. Набу пад імем Нэво ўзгадваўся ў біблейскіх кнігах прарока ІсаіІсая, 46:1 і прарока ЕрамііЕрамія, 48:1. У эпоху элінізму як бог-прарок атаясняўся з Апалонам.

Сімвалам Набу з’яўляўся вертыкальны клін для запісаў, часам разам з выявай глінянай таблеткі.

 Спасылкі 

 Ancient Mesopotamian Gods and Goddesses — Nabu (god)
 Nabu — World History Encyclopedia
 Nabu: Ancient Mesopotamian God of Scribes and Wisdom

Катэгорыя:Багі мудрасці і ведаў
Катэгорыя:Міфалогія Блізкага Усходу
Катэгорыя:Шумера-акадская міфалогія